ሚኒስቴሩ  የምጥን  ማዳበሪያ  ፋብሪካዎቹ የተፈለገውን ውጤት እንዳላስገኙ አስታወቀ
የሰብል ምርታማነትን ለማሳደግ የተቋቋሙት አምስት የምጥን ማዳበሪያ ማቀነባበሪያ ፋብሪካዎች የተፈለገውን ውጤት እንዳላስገኙ የእርሻና ተፈጥሮ ሃብት ሚኒስቴር አስታወቀ ።በሚኒስቴሩ የግብርና ግብዓት ግብይት ዳይሬክተር አቶ ሰይፉ አሰፋ  እንደገለጹት ፋብሪካዎቹ የአገሪቱን የምጥን ማዳበሪያ ፍላጎት ለሟሟለት በትግራይ፣ አማራ፣ ኦሮሚያና ደቡብ ክልሎች በ2006 እና 2007 ዓ.ም ነው የተቋቋሙት።ሆኖም በግብዓትነት የሚቀነባበሩ የማዳበሪያ ጥሬ እቃዎች ከውጭ የሚገዙ በመሆኑና አቅርቦታቸውም በተቀመጠው ዝርዝር መስፈርት /ስፔስፊኬሽን/ መሰረት ባለመሆኑ ፋብሪካዎቹ ችግር ገጥሟቸዋል።ችግሩን ለመፍታት የማስተካከያ እርምጃዎች እየተወሰዱ መሆኑን የገለጹት ዳይሬክተሩ "ማቀነባበሪያዎቹ በሚቀጥለው ዓመት በሙሉ አቅማቸው እንዲሰሩና አርሶ አደሩ ለአላስፈላጊ የጉልበትና የገንዘብ ወጪ እንዳይዳረግ ጥረት ይደረጋል" ብለዋል።( ኢዜአ) 